છેલ્લા બે વર્ષમાં ગુજરાતના રાજકારણમાં અને સામાજિક રીતે પણ મોટી ઉથલપાથલનું કારણ બનેલા પાટીદાર અનામત આંદોલનના જીએમડીસી મહાસંમેલનને 25 ઓગસ્ટે બે વર્ષ પૂર્ણ થઇ રહ્યા છે. આંદોલનના કારણે ભાજપ સરકારને તત્કાલીન મુખ્યમંત્રી આનંદીબેન પટેલને બદલવાની ફરજ પડી હતી તેવો પ્રચંડ પ્રભાવ ઊભો કર્યા બાદ ક્રમશ: નબળા પડી ગયેલા આંદોલનને જીવંત રાખવું આંદોલનકારીઓ માટે હાલ મોટો પડકાર છે. આ સંજોગોમાં વિધાનસભા ચૂંટણી પહેલા સમાજ હજુ પોતાની સાથે છે તે બતાવવા ઉત્તર ગુજરાતના પાટણમાં 26મીએ યોજનારા શહીદ સંમેલન પર નજર છે. પાસના નેતા હાર્દિક પટેલ માટે અનેક રીતે આ શક્તિ પ્રદર્શન મહત્વનું બની રહેશે.